### Beslutninger

Sagens behandling blev udsat i byrådets møde den 29. oktober 2025.

###

BESLUTNINGSFORSLAG FRA SF

Baggrund

Kommunen har gennem de seneste år gennemført en række større forandringer - både organisatoriske, strukturelle og strategiske. Det har krævet stor indsats, fleksibilitet og omstillingsparathed fra medarbejdere og ledere. Dog opleves der blandt kommunens medarbejdere nu en stigende travlhed, og et pres for hele tiden at forholde sig til nye initiativer og ændringer. For at bevare kvaliteten, trivslen og engagementet i arbejdet er der nu behov for en periode med faglig ro og fordybelse.

Forslag

1. Pause for nye omstruktureringer og organisationsændringer

Der indføres en midlertidig pause på 12 måneder for større centrale organisationsændringer og omstruktureringer i hele kommunen.

Formålet er at give arbejdsro til at konsolidere de seneste ændringer, høste erfaringer og sikre, at medarbejdere og ledere får mulighed for at få de eksisterende initiativer til at fungere optimalt.

2. Pause for nye centrale initiativer og plads til lokal udvikling.

Der indføres samtidig en pause på 12 måneder for nye, centralt iværksatte udviklings- eller implementeringsprojekter.

I stedet gives der rum til, at fagområder og lokale enheder kan arbejde videre med deres egne faglige dagsordner og udviklingsprojekter, tæt på borgerne og med fokus på kvalitet i kerneopgaven.

Formål

Det overordnede formål med forslaget er at skabe ro og fokus i kommunens organisation efter en årrække med mange forandringer. Ved at give medarbejdere og ledere tid til faglig fordybelse og konsolidering af de eksisterende tiltag styrkes kvaliteten i opgaveløsningen og engagementet i hverdagen. Samtidig skal forslaget give bedre plads til lokal udvikling og ejerskab, hvor løsninger skabes tæt på borgerne. Med en midlertidig pause for nye centrale initiativer ønsker SF at fremme trivsel, stabilitet og bæredygtighed i kommunens arbejde - til gavn for både medarbejdere og borgere.

Kommunen rummer stærke faglige miljøer og et stort engagement. For at bevare og udvikle det, skal vi give medarbejdere, brugere og borgere bedre tid til at prioritere og fordybe sig i det, de synes er vigtigt. “Ro på - tid til faglig fordybelse” er et aktivt valg om at skabe balance, kvalitet og tid til fordybelse i organisationen, for både borgere, ansatte, og kommunens bedste.

Stillet af: Winni Kristensen, Ritt Mogensen, Karen Karlsen.